b'\n_START_ARTICLE_\nIstoriografija\n_START_PARAGRAPH_\nIstoriografija (gr. `\xe1\xbc\xb1\xcf\x83\xcf\x84\xce\xbf\xcf\x81\xce\xb5\xce\xb9\xce\xbd \xe2\x80\x93 tirti + \xce\xb3\xcf\x81\xce\xb1\xcf\x86\xce\xb5\xce\xb9\xce\xbd \xe2\x80\x93 ra\xc5\xa1yti) siaur\xc4\x85ja prasme yra istorijos tyrim\xc5\xb3, skirt\xc5\xb3 vienai temai ar istorinei epochai, visuma (pvz., Kry\xc5\xbeiaus \xc5\xbeygi\xc5\xb3 istoriografija), arba istorini\xc5\xb3 darb\xc5\xb3, siejam\xc5\xb3 bendros ideologijos, kalbos ar teritorijos, visuma (pvz., marksistin\xc4\x97, anglakalb\xc4\x97 ar pranc\xc5\xabz\xc5\xb3 istoriografija)._NEWLINE_Pla\xc4\x8di\xc4\x85ja prasme istoriografija taip pat suprantama kaip pagalbin\xc4\x97 istorijos disciplina, tyrin\xc4\x97janti istorijos tyrin\xc4\x97jim\xc5\xb3 raid\xc4\x85 (vadinamoji \xe2\x80\x9eistorijos istorija\xe2\x80\x9c). Istoriografija tikrina ar ra\xc5\xa1ant istorin\xc4\xaf darb\xc4\x85 teisingai taikomas mokslinis metodas, d\xc4\x97mes\xc4\xaf fokusuoja \xc4\xaf autori\xc5\xb3, jo \xc5\xa1altinius, fakt\xc5\xb3 atskyrim\xc4\x85 nuo interpretacijos, stilistik\xc4\x85, kokiai auditorijai skirtas istorinis darbas.\n_START_SECTION_\nIstoriografijos raida\n_START_PARAGRAPH_\nPirmosios chronologijos atsirado dar Mesopotamijoje ir Senov\xc4\x97s Egipte, ta\xc4\x8diau j\xc5\xb3 sudarytoj\xc5\xb3 vardai mums ne\xc5\xbeinomi.\n_START_SECTION_\nHelenizmo pasaulis\n_START_PARAGRAPH_\nIstoriografija prasideda Graikijoje nuo Hekat\xc4\x97jo Miletie\xc4\x8dio ir Herodoto. Herodotas ai\xc5\xa1kina, kod\xc4\x97l \xc4\x97m\xc4\x97si ra\xc5\xa1yti savo Istorij\xc4\x85: tam, kad \xc5\xbemoni\xc5\xb3 \xc5\xbeygdarbiai nepasimest\xc5\xb3 am\xc5\xbei\xc5\xb3 gl\xc5\xabdumoje. Jis nor\xc4\x97jo i\xc5\xa1laikyti atmint\xc4\xaf apie graik\xc5\xb3 ir barbar\xc5\xb3 \xc5\xbeygius. Kit\xc5\xb3 Antikos istorik\xc5\xb3 k\xc5\xabrybos motyvai kitokie. Pvz., Tukididas siek\xc4\x97 parodyti am\xc5\xbein\xc4\x85 kov\xc4\x85 u\xc5\xbe vald\xc5\xbei\xc4\x85, kuri jo nuomone buvo esminis \xc5\xbemogaus prigimties bruo\xc5\xbeas.\n_START_SECTION_\nRom\xc4\x97n\xc5\xb3 pasaulis\n_START_PARAGRAPH_\nPolibijus tvirtino, kad pasaulio istorijos galutinis ir auk\xc5\xa1\xc4\x8diausias vystymosi ta\xc5\xa1kas yra Romos imperija; savo knygas jis ra\xc5\xa1\xc4\x97, nes man\xc4\x97, kad istorijos tyrimais gauta patirtis yra geriausias vadovas gyvenime. Titas Livijus istorijoje ie\xc5\xa1kojo "modelio mums ir m\xc5\xabs\xc5\xb3 \xc5\xa1aliai".\n_START_SECTION_\n\xc5\xa0iuolaikinis pasaulis\n_START_PARAGRAPH_\nKlasifikuojant istoriografijos raid\xc4\x85, esmine a\xc5\xa1imi tampa istorizmas, nes suk\xc5\xabrus istorijos metod\xc4\x85 bei \xc4\xaftraukus istorij\xc4\x85 \xc4\xaf universitet\xc5\xb3 studij\xc5\xb3 programas, istoristin\xc4\x97 istoriografin\xc4\x97 tradicija pirmoji atsiribojo nuo istoriografinio literat\xc5\xabrinio \xc5\xbeanro ir parei\xc5\xa1k\xc4\x97 pretenzij\xc4\x85 tapti dalimi mokslo. Tod\xc4\x97l istoriografijos raidoje skiriama: 1. ikiistoristin\xc4\x97 epocha, 2. istorizmas ir 3. postistoristin\xc4\x97 epocha (anot J. R\xc3\xbcseno, istorizmo \xc4\xafveika).'